<classify> SHIRIKA la Umeme nchini Tanesco Mkoa wa Songwe limepewa muda wa siku tatu kuandaa mkakati wa namna lilivyojipanga kumaliza tatizo la umeme mkoani hapa likiwemo la kukatikakatika kwa umeme mara kwa mara sambamba na kiwango kidogo cha umeme.Mkuu wa Mkoa wa Songwe, Nicodemus Mwangela ametoa agizo hilo alipofanya ziara ya kushitukiza katika ofisi za Tanesco kufuatia kukatika mara kwa mara kwa umeme kwa siku za kazi na kwa Jumamosi kutokuwepo kwa siku nzima hatua aliyosema ni changamoto kubwa kwa shughuli za kimaendeleo.Nimekuja hapa kwa kuwa naona sasa tunageuka makubaliano ya kukata umeme kila Jumamosi tu, sasa katikati ya wiki umeme unakatika sana, lakini hata hayo makubaliano ya Jumamosi naona muda unaenda tu hatujui lini mtakamilisha matengenezo mnayoyafanya kila Jumamosi, amesema Mwangela.Amesema mkoa unapata athari kubwa kufuatiwa kutokuwepo umeme wa uhakika kwa kuwa shughuli za uzalishaji viwandani, shughuli za majumbani zinazohitaji umeme na hata baadhi ya huduma za kijamii zinazohitaji uwepo wa umeme wa uhakika zinaathiriwa huku akielezea kuwa wananchi hawapewi taarifa.Aliwaelekeza Tanesco kuanzia sasa wanapokata umeme au ikitokea hitilafu watoe taarifa na ili ifahamike umeme ulikatika kwa sababu zipi akisema tatizo la umeme kwa wakazi mkoani hapa limeshakuwa kero kubwa na kusisitiza kuwa hakuna maendeleo hususani ya viwanda bila umeme.Mwangela aliwataka Tanesco mkoani hapa kuongeze ujuzi na maarifa kutoka kwa maeneo mengine ambao wameweza kutatua matatizo kama hayo pia wafahamu mahitaji ya vifaa vinavyotakiwa kwa ajili ya matengenezo wanayoyafanya.Kaimu Meneja wa Tanesco Mkoa wa Songwe, Aristidia Clemence alisema kuwa kukatika kwa umeme wa mara kwa mara kunatokana na mvua zinazoendelea kunyesha kwani husababisha nguzo kuanguka na pia radi hupasua vikombe katika nguzo.Clemence alisema matatizo ya umeme Mkoa wa Songwe yataisha pale ambapo Mradi wa Umeme wa Gridi ya Taifa kutoka Iringa mpaka Nkangamo Momba wa Kilovoti 400 utakapokamilika kwani kwa sasa umeme unaopatikana ni mdogo na unapatikana kwenye laini moja yenye zaidi ya kilometa 1200 tofauti na mikoa mingine yenye line kumi na umeme wa kutosha.Hata sisi tunaumia umeme unapokatika kwani tunatambua umuhimu wa umeme na ndio maana tunafanya kazi usiku na mchana, mkoa huu ulikuwa na matatizo ya nguzo chakavu pia baadhi ya vikombe vimeharibika ndio maana kila jumamosi tunazima umeme ili kubadilisha nguzo na vikombe hivyo, alieleza Clemence.Aliongeza kuwa kwa sasa kuna ujenzi wa kituo cha kuwashia umeme ambao unatarajiwa kukamilika hivi karibuni na kusaidia endapo kuna hitilafu imetokea sehemu moja umeme usikatike mkoa mzima tofauti na sasa ambapo hitilafu ikitoa wilaya moja mkoa mzima unakosa umeme.Pia tatizo lililopo sasa ni hitilafu ikitokea Mkwajuni Songwe umeme ukikatika ni mkoa mzima ila ujenzi huu wa kituo cha kuwashia umeme utasaidia kuondoa tatizo hilo, pia mradi ule wa Iringa wa Gridi ukikamilika matatizo ya umeme yatakwisha hivyo nawasihi wenye viwanda na wenye nia ya kuwekeza kwenye viwanda wasikate tamaa, alifafanua.  <topic>: kitaifa 